15. veebruaril 2022 esitatud hagi – Euroopa Komisjon versus Rumeenia

(Kohtuasi C-109/22)

(2022/C 148/25)

Kohtumenetluse keel: rumeenia

Pooled

Hageja: Euroopa Komisjon (esindajad: L. Nicolae, E. Sanfrutos Cano)

Kostja: Rumeenia

Hageja nõuded

Komisjon palub

— tuvastada, et kuna Rumeenia ei ole võtnud kõiki vajalikke meetmeid Euroopa Kohtu otsuse kohtuasjas C-301/17: komisjon vs. Rumeenia (1) täitmiseks, siis on Rumeenia rikkunud ELTL artikli 260 lõikest 1 tulenevaid kohustusi;

— määrata Rumeeniale vastavalt ELTL artikli 260 lõikele 2 rahatrahv summas 29 781,30 eurot iga hilinetud päeva eest alates kohtuasjas C-301/17: komisjon vs. Rumeenia kohtuotsuse kuulutamisest selle eest, et ta jättis täitmata kohustuse võtta vajalikke meetmeid kohtuasjas C-301/17: komisjon vs. Rumeenia tehtud otsuse täitmiseks, ning seda kuni hetkeni, mil Rumeenia on võtnud kõik vajalikud meetmed kohtuasjas C-301/17: komisjon vs. Rumeenia tehtud otsuse täitmiseks;

— mõista Rumeenialt ELTL artikli 260 lõike 2 kohaselt välja põhisumma 3 311,50 euro suuruse päevamäära alusel, mis korrutatakse nende päevade arvuga, mis on möödunud alates kohtuasjas C-301/17: komisjon vs. Rumeenia otsuse kuulutamisele järgnenud kuupäevast kuni päevani, mil Rumeenia on võtnud kõik vajalikud meetmed selle kohtuotsuse täitmiseks, või meetmete võtmata jätmise korral kuni Euroopa Kohtu käesoleva kohtuotsuse kuulutamise päevani, tingimusel et väljamõistetav põhisumma on suurem kui minimaalne põhisumma 1 643 000 eurot;

— mõista kohtukulud välja Rumeenialt.

Väited ja peamised argumendid

Euroopa Komisjoni poolt Rumeenia vastu suunatud hagi ese on see, et Rumeenia on komisjoni hinnangul jätnud täitmata oma kohustuse võtta kõik meetmed, mis on vajalikud selleks, et täita kohtuotsust kohtuasjas C-301/17, sest kõnealuses kohtuotsuses käsitletavast 68 prügilast ei ole 44 prügilat jätkuvalt vastavalt nõukogu 29. aprilli 1999. aasta direktiivile 1999/31 prügilate kohta (2) suletud.

Komisjon märgib, et Rumeenia ei saa Euroopa Kohtu otsuse täitmata jätmise põhjendamiseks tugineda puhtalt riigisisestele asjaoludele nagu teostatavusuuringute vajalikkus, sundvõõrandamise või haldusmenetluste läbiviimine või see, et kõnealuseid prügilaid käitavad ettevõtjad on jätnud vajalikud meetmed võtmata.

Seega teeb komisjon ettepaneku, et Euroopa Kohtu otsuse täitmata jätmise tõttu tuleb Rumeeniale vastavalt ELTL artikli 260 lõikele 2 määrata rahatrahv summas 29 781,30 eurot iga hilinetud päeva eest alates käesolevas kohtuasjas otsuse kuulutamisest kuni hetkeni, mil Rumeenia on võtnud kõik vajalikud meetmed kohtuasjas C-301/17 tehtud otsuse täitmiseks. Tagamaks, et Rumeenia edusamme saaks kontrollida, hinnata ja arvesse võtta, teeb komisjon ettepaneku, et rahatrahv iga hilinetud päeva eest arvutatakse kuuekuulise ajavahemiku alusel alates vajalike meetmete võtmisega hilinemisest Euroopa Kohtu kohtuasjas C-301/17 tehtud otsuse täitmiseks, kasutades arvutamisel vähenevat valemit, millega selle ajavahemiku eest määratud kogusummat vähendatakse protsendimäära võrra, mis vastab nende prügilate osakaalule, mis on viidud direktiivi 1999/31 sätetega vastavusse.

Veel teeb komisjon ettepaneku mõista Rumeenialt välja põhisumma 3 311,50 euro suuruse päevamäära alusel, mis korrutatakse nende päevade arvuga, mis on möödunud alates kohtuasjas C-301/17: komisjon vs. Rumeenia otsuse kuulutamisele järgnenud kuupäevast kuni päevani, mil Rumeenia on võtnud kõik vajalikud meetmed selle kohtuotsuse täitmiseks, või meetmete võtmata jätmise korral kuni Euroopa Kohtu käesoleva kohtuotsuse kuulutamise päevani, tingimusel et väljamõistetav põhisumma on suurem kui minimaalne põhisumma 1 643 000 eurot.

Rahatrahvi summa määrati kindlaks asjaomase liikmesriigi maksejõulisuse alusel koefitsienti „n“ kohaldades ja võttes arvesse rikkumise tõsidust, selle kestust ning vajadust tagada rahatrahvi pärssiv mõju.

(1) 18. oktoobri 2018. aasta kohtuotsus komisjon vs. Rumeenia (C-301/17, EU:C:2018:846).

(2) EÜT 1999, L 182, lk 1.